Cieľom Bystrice je verejnú dopravu zatraktívňovať, aby ju využívalo čoraz viac obyvateľov. Aj preto podala samospráva v závere februára žiadosť o eurofondy.

Zdroj: Mesto Banská Bystrica

Banskobystričania mohli v posledných dňoch na cestách spozorovať autobus, ktorý je iný ako ostatné. Je zelený, má 12 metrov a zmestí sa doň takmer sto cestujúcich. „Ide o elektrobus, ktorý bude počas štyroch týždňov testovať Dopravný podnik mesta. Dlhodobým cieľom Banskej Bystrice je verejnú dopravu zatraktívňovať, aby ju využívalo čoraz viac obyvateľov. Aj preto podala samospráva v závere februára žiadosť o eurofondy, vďaka ktorým by v meste dostalo novú podobu deväť už existujúcich autobusových zastávok,“ uviedla hovorkyňa primátora Zdenka Marhefková.

„Projekt „Zvýšenie bezpečnosti cestujúcich verejnej osobnej dopravy v Banskej Bystrici“ sa zameriava na komplexnú rekonštrukciu a modernizáciu deviatich združených zastávok, na ktoré zachádzajú trolejbusy, autobusy i prímestské spoje. Ide o zastávky pri Rooseveltovej nemocnici v smere do mesta, troch zastávok na Partizánskej ceste v smere do Šalkovej aj do mesta, dvoch zastávok na Rudohorskej ulici, autobusovej zastávky pri Úsvite v smere na Fončordu, v Lazovnej a Tajovského ulici v smere do mesta,“ vymenovala Marhefková.